
Priopćenje								        Zagreb, 25. svibnja 2016.

Hrvatska zajednica županija objavila poziv za DEAR projekte
Hrvatska zajednica županija u 2016. će godini sufinancirati dva mikroprojekta u trajanju do 11 mjeseci, usmjerena na obrazovanje za razvoj i podizanje svijesti. Na taj se način želi osigurati podrška projektima koji će svojim rezultatima postati primjer i nadahnuće građanima, nevladinim organizacijama i lokalnim vlastima.
Projektne ideje moraju se temeljiti na DEAR pristupu (Development Education and Awareness Raising), što obuhvaća osvještavanje javnosti o globalnim razvojnim temama i promicanje obrazovanja za razvoj. Globalne razvojne teme odnose se na 17 ciljeva za održivi razvoj koje su utvrdili Ujednjeni narodi, dok obrazovanje za razvoj uključuje aktivnosti podizanja svijesti i informiranja građana, poticanja aktivne uključenosti građana u djelovanje na lokalnoj razini te promjene stavova u vezi s globalnim izazovima i pitanjima razvoja.
Sufinanciranje projekata podrazumijeva iznos od minimalno 4.000 eura, a maksimalno 6.000 eura čime se može pokriti do najviše pola ukupnog proračuna projekta, što znači da ostalu polovicu novčanih sredstava mora osigurati prijavitelj. Organizacija koja prijavljuje projekt može ga prijaviti samostalno ili u partnerstvu s drugim organizacijama.
Projektne prijave zaprimaju se do 8. srpnja 2016. godine, isključivo na engleskom jeziku, a mogu ih podnijeti jedinice i tijela lokalne i regionalne samouprave te organizacije civilnoga društva. Prijavu je potrebno podnijeti u priloženim obrascima na e-mail adrese tajnistvo@hrvzz.hr i vlatka.selimber@hrvzz.hr.
[bookmark: _GoBack]Hrvatska zajednica županija projekte će sufinancirati u sklopu velikog europskog projekta LADDER koji se provodi u 18 zemalja članica Europske unije i 17 zemalja koje nisu članice Europske unije. Ukupna vrijednost projekta je oko 4 milijuna eura, a Hrvatska zajednica županija sudjeluje iznosom od oko 45 tisuća eura u tri godine koliko traje projekt LADDER.
O Hrvatskoj zajednici županija - www.hrvzz.hr 
Hrvatska zajednica županija broji 20 županija i njihovih župana te Grad Zagreb koji zajednički, bez obzira na političku pripadnost, aktivno rade na promicanju ustroja regionalne samouprave te na poticanju i potpori ravnomjernog gospodarskog i društvenog razvitka svih županija. Kroz Hrvatsku zajednicu županija žele komunicirati prema upravnim tijelima, izvršnoj vlasti i javnosti te ojačati sustav koji zajednički grade niz godina, a sve sa ciljem funkcionalne decentralizacije Republike Hrvatske. Predsjednik Hrvatske zajednice županija je župan Šibensko-kninske županije Goran Pauk (HDZ), a potpredsjednik župan Istarske županije Valter Flego (IDS).

